Clark Gable

**Clark Gable** (født **William Clark Gable**; 1901–1960) var en amerikansk skuespiller.

Gable spilte rollen som Rhett Butler i filmen *[[Tatt av vinden (film)|Tatt av vinden]]* fra 1939, en rolle som fikk ham nominert til Oscar for beste mannlige hovedrolle. Han vant prisen i 1934 for filmen *[[Det hendte en natt]]*, og var også nominert for sin rolle i ''Mytteriet på Bounty'' i 1935. Andre kjente filmer var *[[Fristelser]] *(1932), *[[Hustru kontra sekretær]] *(1936), *[[Saratoga (film)|Saratoga]] *(1937), *[[Mogambo]] *(1953) og *[[Uten feste]] *(1961), som var hans siste film. Gable døde 59 år gammel av et hjerteinfarkt bare noen få dager etter innspillingen av *Uten feste* var ferdig.

Gable spilte mot noen av Hollywoods mest kjente kvinnelige skuespillere; han og Joan Crawford spilte i åtte filmer sammen, Myrna Loy spilte sammen med ham sju ganger og Jean Harlow seks ganger. Han spilte også i fire filmer sammen med Lana Turner og i tre filmer med både Norma Shearer og Ava Gardner. I 1999 ble Gable kåret til tidenes sjuende største mannlige filmlegende av Det amerikanske filminstituttet.

## Biografi
Gable ble født 1. februar 1901 i Cadiz i Ohio. Faren var protestant, og moren katolikk. Da han var sju måneder gammel døde hans mor. Da han var 16 år sluttet han på skolen og begynte å jobbe på en fabrikk. Etter at han så et stykke som imponerte ham, bestemte han seg for å bli skuespiller. Han begynte med å turnere med ulike teatergrupper av varierende kvalitet. Han skaffet seg også tidvis inntekter som selger og ved å jobbe i industrien.

### Filmskuespiller
I 1924 reiste han til Hollywood med finansiell støtte fra teatersjef Josephine Dillon som var mer enn 10 år eldre enn Gable og som ble både hans manager og hans første kone. Han spilte i mindre roller og returnerte til teateret inntil han i 1930 signerte kontrakt med Metro-Goldwyn-Mayer. Hans første lydfilm, *[[The Painted Desert]]*, gjorde ham til stjerne over natten da filmen hadde premiere i januar 1931. I årene som fulgte spilte han i flere filmer som gjorde ham til den megastjerne som ga ham tilnavnet «Kongen av Hollywood».

Gable vant Oscar for beste mannlige hovedrolle i 1934 for sin innsats i filmen *[[Det hendte en natt]]*. Han er mest kjent for sin rolle som Rhett Butler i klassikeren *[[Tatt av vinden (film)|Tatt av vinden]]* fra 1939 som resulterte i en nominasjon til Oscar for beste mannlige hovedrolle. Noen få år før hadde han også blitt nominert til en Oscar for sin rolle som Fletcher Christian i *[[Mytteriet på Bounty (1935)|Mytteriet på Bounty]]* fra 1935. Gable var også en av de få skuespillerne som har vært med i tre filmer som har vunnet Oscar for beste film.

### Militærtjeneste

Gable vervet seg til det amerikanske flyvåpenet under den andre verdenskrig. Hans første film etter tilbakekomsten fra militærtjeneste var *[[Adventure]]* i 1945. Det var ikke spesielt vellykket og MGM fornyet ikke kontrakten på grunn av den høye lønnen. I løpet av de neste 10 årene spilte han inn flere filmer, men de var ikke av en kvalitet som hans tidligere roller. Gable har fått en stjerne på Hollywood Walk of Fame. I 1999 ble han kåret til tidenes sjuende største mannlige filmlegende av Det amerikanske filminstituttet.

### Privat
I 1924 giftet Gable seg med Josephine Dillon, som var sytten år eldre enn han. Hun var manageren hans og var den som betalte for at han skulle få fikset tennene sine. De skilte seg seks år senere, i 1930. Bare noen dager senere giftet han seg med sosietetskvinnen Maria «Ria» Franklin Printiss Lucas Langham fra Texas. De giftet seg på nytt i 1931, etter å ha flyttet til California, muligens grunnet forskjeller i statlige juridiske krav. De var gift frem til 1939, da Gable søkte om skilsmisse etter å ha blitt forelsket i skuespillerinnen Carole Lombard. 7. mars 1939 ble de offisielt skilt, og 29. mars samme år, giftet han seg med Lombard under innspillingen av *Tatt av vinden*. De var gift i tre år, frem til hun døde i en flyulykke 33 år gammel. Venner av Gable mente dette var den lykkeligste perioden i hans liv, og han ble aldri den samme etter hennes død.

Ti år etter Lombards død, giftet Gable seg med Sylvia Ashley, enken etter Douglas Fairbanks. Ekteskapet var ulykkelig og de skilte seg tre år senere. Gables femte og siste kone var Kay Williams, en modell og skuespillerinne fra Pennsylvania som hadde vært gift tre ganger tidligere. De giftet seg i 1955 og forble gift frem til Gables død i 1960. På denne tiden ble Gable stefar til Williams' to barn fra hennes tredje ekteskap, Joan og Adolph Spreckels III, og i mars 1961 fødte hun deres felles sønn, John Clark Gable. Gable hadde også en utenomekteskapelig datter, Judy Lewis, etter et forhold med skuespillerinnen Loretta Young i 1934.

### Siste film og død
Hans siste film ble *[[Uten feste]]*. Få dager etter at innspillingen av filmen var ferdig fikk Gable et hjerteinfarkt og døde 10 dager senere, 16. november 1960 i Los Angeles i California. Filmen ble også motspiller Marilyn Monroes siste fullførte film. Gable ble gravlagt på gravlunden Forest Lawn Memorial Park i Glendale i California, ved siden av sin kone Carole Lombard.

## Filmografi

* *White Man* (1924)
* *[[Det forbudte paradis]]* (1924)
* *Declassee* (1925)
* *[[Den glade enke (1925)|Den glade enke]]* (1925)
* *The Plastic Age* (1925)
* *North Star* (1925)
* *The Johnstown Flood* (1926)
* *One Minute to Play* (1926)
* *The Painted Desert* (1931)
* *[[Den letteste vei]]* (1931)
* *[[En kvinnes triumf]]* (1931)
* *[[Mannen som visste for meget (1931)|Mannen som visste for meget]]* (1931)
* *[[The Secret Six]]* (1931)
* *Laughing Sinners* (1931)
* *[[Syndere]]* (1931)
* *Night Nurse* (1931)
* *[[Favoritten Tommy Boy]]* (1931)
* *Susan Lenox* (1931)
* *[[Uten vielsesattest]]* (1931)
* *[[Luftens titaner]]* (1931)
* *Polly of the Circus* (1932)
* *[[Fristelser]]* (1932)
* *[[En mann for meg]]* (1932)
* *[[Selsomt mellomspill]]* (1932)
* *[[Den hvite nonne]]* (1933)
* *[[En dame med erfaring]]* (1933)
* *[[Flyvere i natten]]* (1933)
* *[[Den dansende venus]]* (1933)
* *[[Det hendte en natt]]* (1934)
* *Men in White* (1934)
* *Manhattan Melodrama* (1934)
* *[[Svermere i solen]]* (1934)
* *[[Så er vi kvitt]]* (1934)
* *[[Efter kontortid]]* (1935)
* *[[Det gule hav]]* (1935)
* *[[Når villdyret våkner (1935)|Når villdyret våkner]]* (1935)
* *[[Mytteriet på Bounty (1935)|Mytteriet på Bounty]]* (1935)
* *[[Hustru kontra sekretær]]* (1936)
* *San Francisco* (1936)
* *Cain and Mabel* (1936)
* *[[Kjærlighet på farten]]* (1936)
* *[[Alt for kjærligheten (1937)|Alt for kjærligheten]]* (1937)
* *[[Saratoga (film)|Saratoga]]* (1937)
* *[[Det hender hver dag]]* (1938)
* *[[Over alle grenser]]* (1938)
* *[[Storm over Europa]]* (1939)
* *[[Tatt av vinden (film)|Tatt av vinden]]* (1939)
* *[[Mennesker i drift]]* (1940)
* *[[Jobbernes paradis]]* (1940)
* *Comrade X* (1940)
* *[[De møttes i Bombay]]* (1941)
* *Honky Tonk* (1941)
* *[[Men, jeg kommer igjen]]* (1942)
* *[[Mange jern i ilden]]* (1945)
* *The Hucksters* (1947)
* *[[Hjemkomst]]* (1948)
* *[[De fløy ved daggry]]* (1948)
* *[[Penger eller liv]]* (1949)
* *[[Ordfører på galeien]]* (1950)
* *[[Alt for kvinnen]]* (1950)
* *[[Vest for Missouri]]* (1951)
* *[[Texaskongen]]* (1952)
* *Never Let Me Go* (1953)
* *[[Mogambo]]* (1953)
* *[[Forådt (1954)|Forådt]]* (1954)
* *[[Møte i Hong Kong]]* (1955)
* *[[Fryktløse menn]]* (1955)
* *[[Konge og fire damer]]* (1956)
* *[[Slavehandleren]]* (1957)
* *[[Gå stille, gå dypt]]* (1958)
* *[[Frøkens kjæledegge]]* (1958)
* *But Not for Me* (1959)
* *[[Det begynte i Napoli]]* (1960)
* *[[Uten feste]]* (1961)

## Referanser




## Eksterne lenker

*